Gradsko vijeće Grada Siska na temelju članka 19.a Zakona o porezu na dohodak („Narodne novine“, broj 115/16, 106/18, 121/19, 32/20, 138/20, 151/22 i 114/23) i članka 15. Statuta Grada Siska („Službeni glasnik Sisačko-moslavačke županije“, broj 12/09, 16/10, 9/11, 18/12, 4/13, 16/13 – pročišćeni tekst, 14/14, 9/15, 10/16, 6/18, 18/18 – pročišćeni tekst, 4/20, 8/21 i „Službeni glasnik Grada Siska“, broj 4/23), donosi

**ODLUKU**

**o izmjeni Odluke o visini poreznih stopa**

**godišnjeg poreza na dohodak na području Grada Siska**

**Članak 1.**

U Odluci o visini poreznih stopa godišnjeg poreza na dohodak na području Grada Siska („Narodne novine“ broj 152/2023 i „Službeni glasnik Grada Siska“ broj 20/2023), članak 2. mijenja se i glasi:

„Porezne stope iz članka 1. ove Odluke utvrđuju se kako slijedi:

* niža porezna stopa 21,6 %,
* viša porezna stopa 31,6 %.“

**Članak 2.**

Ova Odluka objavit će se u „Narodnim novinama“ i „Službenim glasniku Grada Siska“, a stupa na snagu 1. siječnja 2025. godine.

KLASA:

URBROJ:

Sisak,

**GRADSKO VIJEĆE**

**GRADA SISKA**

**PREDSJEDNIK**

Bojan Dadasović, v. r.

**O B R A Z L O Ž E N J E**

**Nacrta prijedloga Odluke o izmjeni Odluke o visini poreznih stopa**

**godišnjeg poreza na dohodak na području Grada Siska**

Krajem rujna 2023. godine donesen je Zakon o izmjenama i dopuni Zakona o lokalnim porezima kojim je ukinut prirez porezu na dohodak, kao jedan od poreza kojeg su mogle uvesti jedinice lokalne samouprave (gradovi i općine) – u daljnjem tekstu: JLS.

S obzirom da je prirez porezu na dohodak bio vrijednosno značajan prihod JLS, kako bi se istima omogućilo da nadoknade gubitak prihoda uslijed ukidanja prireza porezu na dohodak, istovremeno je donesen Zakon o izmjenama i dopunama Zakona o porezu na dohodak. Njime je JLS omogućeno da svojim odlukama propišu visinu niže i više porezne stope godišnjeg poreza na dohodak (dohodak od nesamostalnog rada, samostalne djelatnosti i drugi dohodak koji se ne smatra konačnim) u zakonskim granicama, ovisno o broju stanovnika, kako bi na taj način zadržale razinu prihoda koja im je potrebna za obavljanje zadaća iz svoje nadležnosti, sukladno propisima.

Slijedom navedenog, člankom 19.a važećeg Zakona o porezu na dohodak („Narodne novine“ broj 115/16, 106/18, 121/19, 32/20, 138/20,151/22 i 114/23) – u daljnjem tekstu: Zakon, propisano je da visine poreznih stopa određuju predstavnička tijela JLS svojom odlukom, pri čemu grad s više od 30.000 stanovnika (u koju kategoriju pripada i Sisak) nižu stopu može propisati u granicama od 15% do 23% te višu stopu u granicama od 25% do 34,50%.

Gradsko vijeće Grada Siska je na sjednici održanoj dana 6. prosinca 2023. godine temeljem odredbi članka 19.a Zakona, donijelo Odluku o visini poreznih stopa godišnjeg poreza na dohodak na području Grada Siska („Narodne novine“ broj 152/2023 i „Službeni glasnik Grada Siska“ broj 20/2023), kojom su utvrđene niža i viša stopa godišnjeg poreza na dohodak za porezne obveznike na području grada Siska, a koja je stupila na snagu 1. siječnja 2024. godine.

U cilju daljnjeg poreznog rasterećenja građana Grad Sisak planira smanjiti važeće stope godišnjeg poreza na dohodak i to na način da se dosadašnja niža porezna stopa godišnjeg poreza na dohodak sa 23% smanji na 21,6%, a dosadašnja viša porezna stopa godišnjeg poreza na dohodak sa 34% smanji na 31,6%, s važenjem od 1. siječnja 2025. godine.

Smanjenjem visine poreznih stopa godišnjeg poreza na dohodak na području grada Siska poreznim obveznicima **smanjila bi se porezna obveza odnosno povećao iznos neto plaće**.

Grad Sisak, nakon 10 godina stalnog povećanja društvenog standarda i napravljenih velikih koraka u razvoju društvenih usluga u brizi o osjetljivim skupinama, posebno djeci i mladima te u sportu, u 2024. godini uveo je nove mjere kojima je dodatno poboljšao uvjete školovanja i odrastanja, kao i života sugrađana treće dobi.

Sisak je jedini grad u Republici Hrvatskoj koji je uveo autobusni prijevoz za sve učenike i umirovljenike bez plaćanja i koji sredstvima proračuna pokriva taj trošak.

Uvođenjem **SKartice** kojom se tim istim kategorijama naših sugrađana **iz gradskog proračuna pokrivaju i troškovi odlaska u kino, na plivanje i klizanje te članarina u knjižnici i čitaonici**, ostvaruje se vizija Siska kao grada sretnih obitelji i takvim mjerama dodatno se izdvaja među gradovima u Republici Hrvatskoj.

Grad Sisak svoju viziju želi ostvariti i povećanjem osobnih dohodaka koje će postići poreznim rasterećenjem i smanjivanjem niže porezne stope za 1,4 postotna poena na 21,6% i smanjivanjem za 2,4 postotna poena više porezne stope na 31,6%. **Time će Grad Sisak omogućiti još jedan rast plaća građana Siska i to u iznosima od 150 do 300 eura na godišnjoj razini.**

I pored odricanja od dijela prihoda, Grad Sisak proširit će od 1. siječnja i nastavit će financirati visoki društveni standard građana Siska i smanjenje opterećenja njihovih prihoda.

**Preuzimanjem cjelokupnog troška boravka djece u gradskim vrtićima** Grad Sisak će se učvrstiti na samom vrhu među 128 gradova u Republici Hrvatskoj. Programi kojima se Sisak već ističe u Republici Hrvatskoj obuhvaća velika vlastita ulaganja u programe poput:

* produženog boravka u svim vrtićima i školama,
* ljetnog program produženog boravka u školama,
* ljetovanja za svu djecu četvrtih razreda osnovnih škola svake godine u gradskom odmaralištu u Zaostrogu,
* đačkog džeparca,
* izgradnje i održavanja najboljeg mjesta u Hrvatskoj za sportove na ledu, Ledene dvorane Zibel,
* izgradnje i održavanja gradske sportske dvorane Zeleni brijeg,
* škole klizanja, atletike, plivanja za sve učenike i vrtićku djecu,
* uvođenja uravnotežene i svakom djetetu prilagođene prehrane u vrtićima i školama po međunarodnom Healthy Meal Standardu,
* „**400 novih mjesta u vrtićima**“, projekta izgradnje i održavanja novih vrtićkih kapaciteta – dogradnja i energetska obnova objekata Različak i Maslačak i izgradnja novog vrtića u Galdovu, djelomično financiranih iz EU izvora, te rješavanje smještaja za sve roditelje koji svoju djecu trenutno žele upisati u dječje vrtiće u Sisku.